Atesa la necessitat de fomentar el coneixement, la difusió i l'estudi dels elements del patrimoni etnològic de Catalunya;
Vistos els articles 87 i següents del Decret legislatiu 9/1994, de 13 de juliol, pel qual s'aprova el text refós de la Llei de finances públiques de Catalunya, modificat per la Llei 25/1998, de 31 de desembre, de mesures administratives, fiscals i d'adaptació a l'euro,
Es convoca concurs públic per a la concessió de beques per a la realització de treballs de recerca sobre el patrimoni etnològic de Catalunya corresponents a l'any 2000, i se n'aproven les bases, que es publiquen a l'annex d'aquesta Ordre.
La concessió d'aquestes beques s'imputarà a la partida pressupostària 07.06.481.03.0 del pressupost de la Generalitat de Catalunya per a l'any 2000, amb un import màxim de 2.000.000 de pessetes.
L'atorgament de les beques previstes en aquesta convocatòria, així com l'objecte, condicions, finalitat, criteris de valoració, requisits de participació, documentació a aportar, òrgans competents per a resoldre i termini per a la seva conclusió es regeixen per aquestes bases específiques, i per la normativa general de subvencions, i en especial, sobre justificació i control de les subvencions.
Es deroga l'Ordre de 12 d'abril de 1999 (DOGC núm. 2873, de 22.4.1999), d'aprovació de les bases per a la concessió de beques per a la realització de treballs sobre cultura popular i tradicional catalana i de convocatòria de les corresponents a 1999.
—1 Poden optar a les beques totes les persones físiques que, a títol individual o col·lectiu, presentin projectes relatius a treballs sobre recerca d'elements del patrimoni etnològic de Catalunya en els àmbits que s'especifiquen tot seguit:
a) Treballs de recerca sobre qüestions etnològiques.
b) Treballs de recerca etnomusicològica.
—2 Les sol·licituds s'han de formalitzar mitjançant una instància adreçada al president del Centre de Promoció de la Cultura Popular i Tradicional Catalana i poden presentar-se al Registre general del Departament de Cultura (Rambla Santa Mònica, núm. 8, 08002 Barcelona), o bé en qualsevol dels llocs que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
—3 El termini de presentació de sol·licituds és d'un mes des de la publicació d'aquesta Ordre al DOGC.
—4 A les sol·licituds s'ha d'adjuntar la documentació següent:
a) Fotocòpia del DNI i del NIF del sol·licitant o sol·licitants de la beca.
b) Quan s'actuï en nom d'altri, una fotocòpia del DNI del signant de la sol·licitud i documentació acreditativa de la representació amb que actua.
c) Projecte justificant la recerca a desenvolupar, amb referències específiques sobre antecedents i estat actual del tema objecte de la recerca, metodologia i pla de treball, temporalització i resultats previstos.
d) Especificació del cost estimatiu del material inventariable original (fotografies, gravacions sonores o audiovisuals, etc.), que serà lliurat al Centre de Promoció de la Cultura Popular i Tradicional Catalana juntament amb els treballs.
e) Currículum de la persona o persones sol·licitants.
f) Llista de treballs, publicats o inèdits, realitzats per la persona o persones sol·licitants, amb mostres característiques, si escau.
No és necessària l'aportació dels documents indicats en les lletres a) i b) en cas que el sol·licitant ja els hagués presentat anteriorment a l'Administració de la Generalitat, sempre que no hagin transcorregut més de cinc anys des de la seva presentació i no hagin experimentat cap modificació.
Si el Departament de Cultura, per causes alienes a la seva actuació, no pot aconseguir els documents, ha de requerir el sol·licitant perquè els aporti en el termini de quinze dies.
—5 Les sol·licituds seran examinades per un jurat nomenat pel president del Centre de Promoció de la Cultura Popular i Tradicional Catalana.
El jurat podrà convocar els interessats a fi de sol·licitar-los qualsevol aclariment.
La proposta de resolució del concurs serà motivada i es basarà en l'aplicació dels criteris següents:
a) Solvència academicotècnica de la persona que formula el projecte.
b) Singularitat de plantejaments en el motiu, per tal que la seva realització pugui significar cobrir buits en l'àmbit de coneixement que pretengui desenvolupar.
c) Coherència entre la hipòtesi de treball i la seva planificació efectiva.
—6 La concessió de les beques es fa per resolució del conseller de Cultura i s'ha de notificar als interessats en el termini de sis mesos a comptar des de la publicació de la present Ordre al DOGC.
Transcorregut el termini indicat sense que s'hagi dictat i notificat la resolució expressa, els interessats poden entendre desestimades les seves sol·licituds per silenci administratiu.
En les notificacions ha de constar que la resolució exhaureix la via administrativa i que es pot interposar recurs contenciós administratiu davant el Tribunal Superior de Justícia de Catalunya en el termini de 2 mesos des de la recepció de la notificació i, potestativament, recurs de reposició davant el conseller de Cultura en el termini d'un mes.
—7 Els treballs becats s'han de formalitzar tenint en compte les pautes definides pel Centre de Promoció de la Cultura Popular i Tradicional Catalana, que seran comunicades als becaris en el moment de notificar-se la concessió de la beca.
En cas que s'adjuntin materials com fotografies o enregistraments sonors o audiovisuals, caldrà presentar-ne els originals o les primeres còpies.
—8 El termini per presentar els treballs becats al Centre de Promoció de la Cultura Popular i Tradicional finalitzarà el dia 30 de novembre de 2000, sense possibilitat d'establir-hi pròrrogues.
La no-presentació del treball dins del termini indicat donarà lloc a la revocació de la beca concedida.
—9 El Centre de Promoció de la Cultura Popular i Tradicional Catalana controlarà que els treballs presentats s'ajustin al projecte inicial.
En cas que s'apreciïn desviacions respecte a aquest, la beca podrà ser revocada totalment o parcialment, amb l'audiència prèvia a l'interessat.
—10 La quantia de cada beca oscil·larà entre un mínim de 300.000 ptes. i un màxim de 625.000 ptes.
El pagament de les beques es farà efectiu de la manera següent:
a) El 50% es començarà a tramitar a partir de la resolució de concessió de la beca.
b) El 50% restant es començarà a tramitar quan el Centre de Promoció de la Cultura Popular i Tradicional Catalana certifiqui que s'ha lliurat el treball i que s'ajusta al projecte inicial.
—11 Els treballs becats es conservaran a l'arxiu del Centre de Promoció de la Cultura Popular i Tradicional Catalana, on els podran ser consultats amb finalitats culturals, científiques i de recerca i estudi.
—12 Els treballs becats quedaran en propietat dels seus autors, i l'acceptació de la beca implica la cessió a la Generalitat de Catalunya del dret preferent de publicació de la primera edició de l'obra en el termini de dos anys a comptar des del lliurament del treball.
En cas que es porti a terme l'edició, les quantitats percebudes en concepte de beca es consideraran pagaments a compte dels drets d'autor.
—13 Els beneficiaris de les beques han de facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.